Ioannes Episcopus servus servorum Dei, ad perpetuam Rei memoriam promptos et benevolos ad omnia nos inveniri cupimus, quæ digna sunt fieri, et videntur conformia rationi. Sanè per nos nuper veridica relatione percepto, quod olim de Ymnimonte Priori, ac fratribus, et domui Carthusiæ majoris, et de Conziaco Episcopali Bellicensi et de sancto Amantio, Cluniacensis Ordinis, Gratianopolitanæ, Bellicensis, et Tricastinensis, Diœcesum Prioratus, qui à Monasterio Cluniacensi Matisconensis Diœcesis tunc dependebant, et per ipsius Monasterii Monachos gubernari consueverunt, Capitulari Tricastinensi Mensis auctoritate Apostolica incorporati, annexi, et uniti; necnon incorporationes, annexiones, et uniones hujusmodi effectum sortitæ fuerunt, durante schismate pro tunc, in universali Ecclesia, quod postèa Generali Concilio Pisis celebrato, in quo Angelus Corrario in sua Gregorius XII. et Petrus de Luna Benedictus XIII. In ejus obedientiis nuncupati, qui tunc de Papatu insimul contendebant, notorii Schismatici et pertinaces hæretici declarati sententialiter extiterunt, terminatum extitit; quodque incorporationes, annexiones, et uniones prædictæ in non modicum damnum atque præjudicium dicti Monasterii, ac dilectis filiis Abbate et conventu dicti Monasterii, et aliis, quorum intererat, ad hoc non vocatis et irrequisitis, processerunt, imò verius attentatæ fuerunt. Nos eisdem Abbati, et conventui paterno compatientes affectu, ac quorumdam fratrum nostrorum S.R.E. Cardinalium, quibus hujusmodi negotii examinationem auctoritate prædicta commisimus, fideli relatione per eos nobis facta de præmissis, certiores effecti, motu proprio non ad ipsorum Abbatis et conventus, vel alterius pro eis nobis super hoc oblatæ petitionis instantiam, sed de nostra mera liberalitate, ac ex certa scientia, incorporationes, annexiones, et uniones prædictas auctoritate præfata revocamus, cassamus, et irritamus, ac decernimus nullius existere firmitatis: ipsosque Prioratus, et Priorem, et fratres; ac domum, et mensas, quoad hujusmodi uniones penitùs dissolvimus, et abinvicem separamus: dictosque Prioratus cum omnibus juribus, et pertinentiis eorumdem ad jus et proprietatem dicti Monasterii reducimus, et reduci volumus; necnon Monasterium et Prioratus hujusmodi reintegramus, et reponimus in eodem statu, in quo erant ante incorporationes, annexiones, et uniones prædictas: constitutionibus Apostolicis, necnon statutis et consuetudinibus Bellicensis, et Tricastinensis Ecclesiarum, ac domus prædictarum contrariis, juramento, confirmatione Apostolica, vel quacumque firmitate alia roboratis nonobstantibus quibuscumque. Decernentes exnunc irritum et inane, si secus super his à quoquam quavis auctoritate, scienter, vel ignoranter contigerit attentari. Nulli ergo omninò hominum liceat hanc paginam nostræ revocationis, cassationis, irritationis, constitutionis, dissolutionis, separationis, reductionis, voluntatis, reintegrationis, et repositionis infringere, etc. Datum Romæ, apud sanctum Petrum. XVII. Kalendas Junii, Pontificatus nostri anno III. Per aliam Bullam suam idem Pontifex confert Prioratum de Ymnimonte dono Ioanni de Vinzellis 16. Maii. 1412. et per aliam Bullam ejusdem datæ committit executionem dictæ collationis Abbati Trenorchiensi, Decane Beatæ Mariæ de Dola, et Officiali Matisconensi. Iste Ioannes de Vinzellis fuit Procurator Generalis Ordinis Cluniacensis et habuit concionem pro inchoatione Concilii Generalis Constantiensis coram eodem Pontifice et patribus inibi congregatis.